SKRIFTLIG FORESPØRGSEL P-1018/02

af Philip Bradbourn (PPE-DE) til Kommissionen

(5. april 2002)

Om: Evaluering af vandkvalitet

I tilknytning til den vandkvalitetsevaluering, der er foretaget som led i Kommissionens overvågning af gennemførelsen af direktivet om rensning af byspildevand, bedes Kommissionen oplyse, hvilke særskilte dele af West Midlands-regionen der er mest påvirket af ringe vandkvalitet, samt hvilke forholdsregler der bør træffes for at afhjælpe problemer i disse områder.

Svar afgivet på Kommissionens vegne af Margot Wallström

(14. maj 2002)

I medfør af Rådets direktiv om rensning af byspildevand(1) har Det Forenede Kongerige delvis udpeget regionen Midlands som et følsomt område; dette omfatter blandt andet sådanne vandløb som Leadon, Chelt, Avon, Bow Brook, Arrow, Teme og Blyth.

Tillige er Midlands-området beliggende i floden Humbers afvandingsområde, hvis munding ifølge Kommissionen ligeledes burde være blevet udpeget som særligt følsomt på grund af eutrofiering. Floden Trent, som gennemstrømmer Midlands, er et af de vigtigste vandløb, der løber ud i Humber-flodmundingen.

Hvad angår udpegningen af de potentielt følsomme områder i medfør af direktivet om rensning af byspildevand, indledte Kommissionen en overtrædelsesprocedure mod Det Forenede Kongerige i 1998; denne er nået til stadiet for en begrundet udtalelse.

For at gøre noget ved problemet med ringe vandkvalitet kræves det af medlemsstaterne, at de udpeger særligt følsomme områder i henhold til direktivets kriterier, f.eks. eutrofiering. I de områder, der anses for at være særligt følsomme på grund af eutrofieringsfaren, kræver direktivet om rensning af byspildevand en mere avanceret rensning (fosfor- eller/og kvælstoffjernelse) i byområder med mere end 10 000 personækvivalenter (sidste frist den 31. december 1998).

Direktivet om byspildevandsrensning kræver, at medlemsstaterne aflægger beretning til Kommissionen om direktivets gennemførelse. Den sidste periode, som Kommissionen har fuldstændige oplysninger om, er 1998. På det tidspunkt var der mange britiske byområder, som udledte deres spildevand til følsomme områder, og som ikke opfyldte direktivets bestemmelser fuldt ud. I West Midlands-regionen opfyldte byområderne Barston, Redditch, Pershore, Ludov, Ledbury, Gloucester, Stanley Downtown og Coaley ikke direktivets bestemmelser. Det er muligt, at denne situation kan have ændret sig inden for de allerseneste år, og Kommissionen er klar over, at de britiske myndigheder agtede at etablere de nødvendige rensningsanlæg for nogle af disse byområder.

For at kunne forbedre vandkvaliteten i de pågældende regioner for så vidt som punktkilder er den relevante faktor bør etablering af spildevandsrensningsanlæg forbedres. Problemet med eutrofiering er særdeles alvorligt, og områder med eutrofiering eller fare for eutrofiering bør udpeges som følsomme. Derfor bør der træffes strengere forholdsregler. For West Midlands vedkommende betyder det bl.a., at mange større byer, som i dag kun råder over sekundære rensningsanlæg, må udbygge dem til tertiær behandling.

(1) Rådets direktiv 91/271/EØF af 21. maj 1991 om rensning af byspildevand (EFT L 135 af 30.5.1991) som ændret ved Kommissionens direktiv 98/15/EF af 27. februar 1998 (EFT L 67 af 7.3.1998).